Assad keyingi saylovlarda ham qatnashishi mumkin
AQSh va G'arb Assadni hokimiyatdan ketishga chaqirib kelayotgan edi, biroq Rossiya bosimi oqibatida uning siyosiy o'tish jarayonida qolishiga kelishilgan.
Suriya Prezidenti Bashar Assadning aytishicha, mamlakatda terrorchilar tahdidi bartaraf etilishi bilan mojaroga siyosiy yechim topsa bo'ladi. Bugun Assad Damashqda rossiyalik qonunchilar bilan uchrashgan. Ulardan biri Aleksandr Yushchenkoga ko'ra, Assad saylovda qatnashishi mumkinligini bildirgan, agar Suriya xalqi shuni istasa. Assad o'tgan yili uchinchi bor yetti yillik muddatga saylangan. AQSh va G'arb uning hokimiyatdan ketishiga chaqirib kelayotgan edi, biroq Rossiya bosimi va aralashuvi oqibatida uning siyosiy o'tish jarayonida olti oygacha hokimiyatda qolishiga kelishilgan. Assad armiyasi "Islomiy davlat" jangarilari va muxolifatga qarshi jang qilmoqda. Rossiya unga havodan yordam beryapti. Bu mamlakat Tashqi ishlar vaziri Sergey Lavrovning aytishicha, Rossiya muxolif "Ozod Suriya armiyasi"ga jangarilarga qarshi kurashda yordam berishga tayyor. "Tashqi kuchlar Suriya xalqi taqdirini belgilay olmaydi", - dedi Lavrov. Vazir AQShning Suriyadagi siyosatini tanqid qilib, Rossiya bilan hamkorlik qilishdan bosh tortayotganini aytdi. "Ozod Suriya armiyasi" bayonot chiqarib, Rossiyadan havo hujumlarini to'xtatishni talab qildi. Kecha Lavrov AQSh Davlat kotibi Jon Kerri bilan telefonda gaplashib, siyosiy jarayonni jadallashtirishda unga mintaqadagi boshqa davlatlarni ham jalb etishga chaqirdi. Shundan so'ng Kerri Saudiya qiroli Salmon bilan mo'tadil muxolif guruhlarga yordamni oshirishga kelishib oldi.